കരിപ്പൂര് ദുരന്തം റിപ്പോര്ട്ട് സമര്പ്പിച്ച് വിദഗ്ധ സമിതി ഉടന് പരസ്യപ്പെടുത്തുമെന്ന് കേന്ദ്രം ന്യൂഡല്ഹി: കരിപ്പൂര് വിമാനാപകടത്തില് വിശദമായ റിപ്പോര്ട്ട് വ്യോമയാന മന്ത്രാലയത്തിന് സമര്പ്പിച്ച് വിദഗ്ധ സമിതി. റിപ്പോര്ട്ട് ഉടന് പരസ്യപ്പെടുത്തുമെന്ന് വ്യോമയാന മന്ത്രി ജ്യോതിരാദിത്യ സിന്ധ്യ അറിയിച്ചു. എയര്ക്രാഫ്റ്റ് ആക്സിഡന്റ് ഇന്വസ്റ്റിഗേഷന്റെ വിദഗ്ധ സമിതിയാണ് വ്യോമയാന മന്ത്രാലയത്തിന് റിപ്പോര്ട്ട് കൈമാറിയത്. റിപ്പോര്ട്ടിലെ ശുപാര്ശകള് കാലതാമസമില്ലാതെ നടപ്പിലാക്കുമെന്നും വ്യോമയാന മന്ത്രി വാര്ത്താ സമ്മേളനത്തില് വ്യക്തമാക്കി. 2020 ഓഗസ്റ്റ് ഏഴിന് വൈകിട്ടാണ് കരിപ്പൂര് വിമാന ദുരന്തമുണ്ടായത്. ദുബായില് നിന്നെത്തിയ എയര് ഇന്ത്യ വിമാനം റണ്വേയില് ഇറങ്ങാന് ശ്രമിക്കവെ തെന്നിനീങ്ങുകയും 35 മീറ്റര് താഴ്ചയിലേക്ക് പതിക്കുകയുമായിരുന്നു. അപകടത്തില് പൈലറ്റും സഹപൈലറ്റും ഉള്പ്പെടെ 21 പേര് കൊല്ലപ്പെട്ടു. 96 യാത്രക്കാര്ക്ക് ഗുരുതരമായി പരിക്കേല്ക്കുകയും ചെയ്തു. ആകെ 190 പേരാണ് വിമാനത്തിലുണ്ടായിരുന്നത്.